ኢትዮጵያ የናይል ተፋሰስ የትብብር ማእቀፍ ስምምነትን የፈረሙ ሀገራት ሰነዱን እንዲያፀድቁት ጠየቀች
– የናይል ተፋሰስ ሀገራት የትብብር ማእቀፍ 10 ሀገራትን ያቀፈ አከባቢያዊ ድርጅት ሲሆን የሀገራቱ የጋራ የውሃ ሀብት የሆነውን የናይል ተፋሰስ በእኩልነትና በዘላቂነት ለማልማት እና ለማስተዳደር ያለመ ነው፡፡የናይል ተፋሰስ ሀገራት የሚኒስትሮች ምክር ቤት ሊቀመንበርነትን ከሩዋንዳ የተረከበችው ደቡብ ሱዳን 21ኛው የሚኒስትሮች ምክር ቤት ስብሰባ አስተናግዳለች፡፡የትብብር ጅማሮውን ህጋዊ እና ድርጅታዊ መዋቅር ለማስያዝ ከሚደረገው ጥረት ውሰጥ የሚካተተው የናይል ተፋሰስ ሀገራት የትብብር ማዕቀፍ ስምምነት እስከ አሁን በ 6 ሀገራት የተፈረመ ሲሆን ኢትዮጵያ ደግሞ ማእቀፉን በፓርላማዋ አፅድቃዋለች፡፡በደቡብ ሱዳን ጁባ በተካሄደውን የናይል ተፋሰስ የሚኒስትሮች ምክር ቤት ስበሰባ የተካፈሉት የውሃ እና ኢነርጂ ሚኒስትሩ አቶ አለማየሁ ተገኑ  የትብብር ማእቀፉ የፈረሙ ሀገራት በፓርላማዎቻቸው እንዲያፀድቁት ጠይቀዋል፡፡ሚኒስትሩ አቶ ለማየሁ ተገኑ ለናይል ተፋሰስ ሀገራት የትብብር ጅማሮ አባል ሀገራቱ የሚያደረጉትን የገንዘብ መዋጮ ግብፅ እና ሱዳን ለ 4 ተከታታይ አመታት ሳይከፍሉ የቆዩ ቢሆኑም ሱዳን በዚሀ አመት ክፍያውን ለመክፈል መስማማቷን ገልፀዋል፡፡ሱዳን ቀጣዩን የናይል የሚኒስትሮች ስብሰባ ለማዘጋጀት መጠየቋ ምክር ቤቱ አድንቆታልም ብለዋል፡፡ግብፅ በናይል ተፋሰስ ላይ የሚደረጉ ልማቶች የውሃ ደህንነቷ ላይ ስጋት ካላመጡባት በስተቀር እንደምትደግፍ ገልፃ ነገር ግን የትብብር ማዕቀፉን በመፈረም ረገድ የበፊቱ አቋሟ እንዳልቀየረች አቶ አለማየሁ ተናግረዋል፡፡